《简邵村并烦致意楼岗令兄》
清代·吕师濂

绝塞得生还，修髯惊半白。当年骢马声，道路犹藉藉。

初逢廿四桥，飞觞弄秋月。重晤苴兰城，裁绡画奇石。

堆垛硬于冰，嫣润柔无骨。气势欲飞翔，风烟恍出没。

米颠首必稽，李广弓思射。捣鍊可补天，煮餐或拔宅。

临池饶媚姿，得句果秀发。自君返白门，屈指岁一隔。

从来旷达人，只抱林泉癖。倡和况元方，足以乐晨夕。

为予道相思，穷愁今更剧。

作者简介：明末清初浙江山阴人，字黍字，号守斋。吕本曾孙。明亡后散财结客，好谈兵。后历游九边。善书，工古文，诗豪迈不羁。有《何山草堂诗稿》、《守斋词》。